Hei mahi whakamahere anake

|  |
| --- |
| Paerewa Paetae 91811: Te āta tātari i te hiranga o te kai taketake ki te oranga o ngā iwi taketake  Te Kaupapa Ako: Hauora 3.1A v1  Te Ingoa o te Rauemi: He Tohorā, He Tipua  Whiwhinga: 3 |

Tohutohu mā te Ākonga

Te Horopaki

*“Uia mai koe, whakahuatia ake, ko wai te whare nei e? Whitireia! Ko wai rā te tipuna kei runga, ko Paikea, ko Paikea! Whakakau Paikea he tipua, whakakau Paikea he taniwha, whakakau Paikea he tangata.”*

Ko Whāngārā te pārekereke o te kōrero, te pūtahitanga o te tangata. He iwi kaieke tohorā. Ko te iwi Inuit, he iwi taketake, pēnei i a ngāi Māori, e noho ana ki ngā rohe mātaratara o Kānata.

Ko tāu mahi, he rangahau, he āta tātari hoki i ngā take i hiranga ai te tohorā ki a ngāi Māori, ki a ngāi Inuit hoki, me te pānga o te tohorā ki ō rāua oranga hei iwi taketake.

He mahi whakataurite tēnei. Ka mutu ana te kaupapa te rangahau, māu hei whiriwhiri te āhua o te tuku – mēnā he pūrongo ataata, he pūrongo ā-tuhi, he kauhau rānei.

Māu ngā mahi rangahau hei mahi, ā, māu anō āu kohinga kōrero hei whakatinana i tō mahi. Māu ngā mahi katoa.

Ka aromatawaingia koe i runga i te hōhonutanga o te arohaehae i te hiranga o te tohorā ki te oranga o ngā iwi taketake me ngā pānga o tōna toitūtanga ki ngā uri whakatipu.

**Hei Mahi**

Whakatauritehia ngā tirohanga, ngā whakapono, ngā waiaro me ngā uara o ngā iwi taketake e rua e pā ana ki te hiranga o te tohorā i ngā rā o mua, i ēnei rā, ā, hei ngā rā hoki kei te heke mai. Me āta tātari hoki koe i te pānga ki te oranga o te iwi.

Whakaarohia ēnei pātai hei āwhina i tāu mahi rangahau:

1. Ka noho rangatira ngā tohorā i roto i tō tātou ahurea Māori. He aha i pēnei ai?
2. He aha ngā whakapono Inuit me ōna pānga ki te tohorā?
3. He aha ngā awenga ā-pūtea nei ki ngā tikanga me ngā ture patu tohorā?
4. He aha ngā mea ka tarea te waihanga ki te tohorā?
5. He aha ngā ōritenga me ngā rerekētanga o ngā tirohanga a te Māori, a te Inuit hoki, e pā ana ki te tohorā?

Taunakitanga: Hauora 91811 He Tohorā, He Tipua

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Te āta tātari i te hiranga o te kai taketake ki te oranga o ngā iwi taketake.   * Ka whakamārama i te hiranga o te kai taketake ki te oranga o ngā iwi taketake me ngā pānga o te toitūtanga ki ngā uri whakatipu. * Ka taunaki i ngā whakaaro. | He kaiaka te āta tātari i te hiranga o te kai taketake ki te oranga o ngā iwi taketake.   * Ka wetewete i te hiranga o te kai taketake ki te oranga o ngā iwi taketake me ngā pānga o te toitūtanga ki ngā uri whakatipu. * Ka whakamahi i ngā taunakitanga e hāngai ana ki te kaupapa. | He kairangi te āta tātari i te hiranga o te kai taketake ki te oranga o ngā iwi taketake.   * Ka āta arohaehae i te hiranga o te kai taketake ki te oranga o ngā iwi taketake me ngā pānga o te toitūtanga ki ngā uri whakatipu. * Ka nanakia te whakamahi i ngā taunakitanga hei tautoko i ngā whakaaro. |